Rower gewond ná rooftog, skietery by kruidenierswinkel(Argieffoto: Kent Williamson) ’n 33-jarige man is Sondagoggend deur die polisie geskiet en in hegtenis geneem nadat hy en drie ander ’n kruidenierswinkel in Kuilsrivier in die Wes-Kaap beroof het. Kol. Andrè Traut, woordvoerder van die polisie, sê vier mans het die winkel beroof kort nadat dit oopgemaak het. Die winkel is op sosiale media as ’n Food Lover’s Market geïdentifiseer. Die polisie was egter vinnig op die toneel. Een van die verdagtes het polisiebeamptes in die parkeerterrein van die winkel gekonfronteer en skote op hulle afgevuur. Die polisiebeamptes het teruggeskiet en die verdagte is gewond. Hy is later in hegtenis geneem. Die verdagte se makkers het egter ’n Toyota gekaap en op die vlug geslaan. Die voertuig is intussen in Mfuleni gevind. Die verdagtes word steeds gesoek. Die omstandighede rakende die voorval word ondersoek. Die gewonde verdagte sal binnekort in ’n hof verskyn.